Lona se reviews: Van Jakkals en Wolf na Asem-skep!
Maartens, Wendy: Jakkals en Wolf bou huis( LAPA, 2016)Illustrasies deur Chris Venter.
Hierdie Ek lees self reeks bevat 12 titels, waarvan die JAkkals en Wolf-stories 6 titels uitmaak. Hier is ook Jakkals en Wolf en die klip; Jakkals en Wolf wil boer; Jakkals en Wolf wil trou; Jakkals en Wolf in boer se kraal; en Jakkals en Wolf vang vis.
Elkeen van die boekies bestaan uit 23 bladsye met nuttige wenke aan ouers agterop die laaste bladsy.
As Wolf ‘n huis bou, bied Jakkals aan om hom te help, maar dit is net ‘n slinkse manier om Wolf se kos te steel. Wolf glo Jakkals dat hy vis sal vang deur sy stert in die yswater te steek.In Boer se kraal eet Wolf te veel en word te dik om weer onder die kraalmuur deur te kruip.Wanneer altwee op Tier verlief raak, is dit ‘n groot kompetisie sonder dat een wen. Jakkals en Wolf wil boer, maar soos gewoonlik kry Jakkals al die varke en Wolf bly arm en honger. Jakkals gebruik ‘n klip om Wolf in die laaste storie uit te oorlê.
Chris Venter se oorspronklike interpretasie van die twee hoofkarakters maak die boekies ‘n fees vir beginner lesers. Nie net is die sinne kort en ideaal vir ‘n beginner nie, maar onderaan elke bladsy word woorde uitgelig en weer geïllustreer om die spesifieke woord sterker tuis te bring. Sy kleurkombinasies en agtergrond sketse is ongewoon—Wolf se huis se kamer het ligpers mure, die klip staan teen ‘n ligpienk horizon; Boer se huis het vrolike geel mure en ‘n rooi dak.Tiertjie met haar pragtige groot oë en pienk haarstrik bekoor die twee karakters. Emosies wys duidelik op hul gesigte- verbasing, gelukkig wees,ook woede en frustrasie.
Hierdie is ‘n nuttige reeks vir beginners; en Chris Venter se illustrasies dra grootliks by tot die aantreklikheid van die reeks. Hoogs aanbeveel.
Vermeulen, Jan: Asem (LAPA, 2016)
Hierdie roman was die wenner in LAPA se jeugroman kompetisie, en gou was dit vir my duidelik dat die erkenning verdien is. Vanaf die inleidende bladsy beweeg die verhaal asemloos teen ‘n vinnige pas, aangevuur deur Barries se rebelsheid en agressie.
Barries dink nie dat hy iemand sal kan doodmaak nie, maar hy word oorweldig deur sy haat vir ‘n pa wat hom nie wou hê nie; wat volgens hom ‘n monster is. “Rotte sal altyd rotte bly” volgens hom. Die pa het hom gereeld geslaan; het weggeloop; hom nie met verjaarsdae geluk gewens nie.
Maar nou word hy uitgenooi om by sy pa te gaan kuier. En na ‘n motorongeluk waarin hy en sy vriende betrokke is, word hy geforseer om wel na sy pa toe te gaan. Barries moet in die tyd ook “skoon “ bly van dagga en ander dwelms; en dus is daar min waarna hy kan uitsien met so ‘n besoek, behalwe dat hy rottegif saamneem om in sy pa se drank te gooi!
Hy word dus verplaas van ‘n bekende omgewing en sy ma se ondersteuning , na ‘n afgelëe vissersdorpie waar sy pa skilder en bly. Verhoudinge word baie pynlik en volg ‘n lang proses van botsings en struweling. Hy red ‘n hond uit die see en is bereid om al die kostes te dra sodat Jona gesond kan word. Hy maak vriende met die kleurlingseun Fillie Booysen; leer Olga en haar jaloerse vriend Stef ken; en uiteindelik ook Eunicé, Jona se regte eienaar.
Die beskrywings van Seeplaas laat jou die see ruik en sien; die twee hoofkarakters neem jou saam op ‘n golf van oorweldigende emosies; en Barries groei tot ‘n volwasse seun wat uiteindelik vrede maak met die omstandighede wat gelei het tot sy oorspronklike haat en aanhoudende verset. Die waarheid omtrent die werklike identiteit van sy pa is verassend en onverwags. Barrie leer dat geweld nie ‘n oplossing bring nie, dat jy eers jouself moet vergewe voordat jy ook die mense naaste aan jou kan vergewe.
Sterk karakteruitbeelding en ontwikkeling; ‘n tema wat tot menige tiener sal spreek; geloofbare situasies en konfrontasies; emosies wat jou as leser aangryp maak van hierdie boek ‘n kragtoer en ‘n boek wat erkenning moet geniet in skole, biblioteke en tuis. Hoogs aanbeveel
Posted by Lona Gericke at 8:18 AM